སྤྱིར་བཏང་རྩོམ་འབྲིའི་ནུས་པ་ནི་མིའི་འཇོན་ནུས་རིགས་ཤིག་ཡིན་པར་མ་ཟད།མིའི་འཇོན་ནུས་སྣ་ཚོགས་ཤིག་སྔོན་འདོན་བྱེད་པར་གྲོགས་སུ་འགྲོ་བའི་ནུས་པ་ཞིག་ཀྱང་རེད།ཡིན་ན་ཡང་།ང་ཚོའི་ཁོར་ཡུག་ཏུ་རྩོམ་འབྲི་བ་ནི་སྙན་ངག་པའམ་རྩོམ་པ་པོ་བྱེད་པའི་ཆེད་ཡིན་པར་ངོས་འཛིན་པ་དང་།རྩོམ་འབྲི་བར་དགའ་མཁན་ཞིག་ཡིན་ན་དེ་ལ་ཐད་ཀར་དུ་སྙན་ངག་པ་ཞེས་འབོད་པར་བྱེད་པ།ཡང་ན་རྩོམ་འབྲི་བ་ནི་སྙན་ངག་འབྲི་བ་ཡིན་པར་ལྟ་བ་སོགས་ལྟ་བུ་དང་།ཐ་ན་རྩོམ་འབྲིའི་ལས་ལ་དགའ་མཁན་ཞིག་ཡིན་ན་ཡང་ཐོག་མ་ནས་སྙན་ངག་འབྲི་བར་བརྩོན་པ་ལྟ་བུའི་སྣང་ཚུལ་ཤིན་ཏུ་མང་ལ།དེ་ནི་རྩོམ་འབྲིའི་ལས་ལ་ངོས་ཟིན་གསལ་པོ་མ་ཐོབ་པའི་སྐྱོན་ཞིག་རེད་ཅེས་བརྗོད་དུ་མེད་ན་ཡང་།ལྟ་སྟངས་དེས་རྩོམ་འབྲིའི་འཇོན་ནུས་གཞན་མང་པོ་ཞིག་གཏན་ནས་མཐོང་གིན་མེད་པ་མངོན་སུམ་རེད་ལ།ང་ཚོའི་རྩོམ་འབྲིའི་ལས་དེ་ལ་བཟུང་བའི་ལྟ་སྟངས་ནི་ཕྱོགས་རེས་གུ་དོག་ཅིག་མིན་ནམ་སྙམ་པའང་ཡིད་ལ་སྐྱེ།ལྷག་པར་གུ་དོག་པའི་རྩོམ་འབྲིའི་ལྟ་སྟངས་དེ་འདྲས་གསར་སྐྱེས་སློབ་མ་རྣམས་ལ་མི་ལེགས་པའི་ཤན་ཤུགས་ཐེབས་སླ་བར་སྙམ་ལ།གསར་སྐྱེས་སློབ་མ་ཚོའི་ཁྲོད་ན་རྩོམ་དགའ་ཡིན་ཟེར་བཞིན་སྙན་ངག་ལྟ་བུའི་རྩོམ་ཐུང་ཁོ་ན་འབྲི་ལ།རྩོམ་ལ་མི་དགའ་ཟེར་བཞིན་ཉིན་ཐོ་ཙམ་ཡང་མི་འབྲི་བའི་སྣང་ཚུལ་ཁྱབ་ཆེ།དེར་མ་ཟད་ཚིག་རྒྱན་ལྟ་བུའི་སྦྱོར་བ་ཐུང་ངུ་རེ་སྤེལ་ནས་རང་ཉིད་སྙན་ངག་པར་རློམ་པ་དང་།མིའི་སྐྱོན་མཚང་སློག་པ་ལྟ་བུའི་ཚིག་རྩུབ་ཐིག་ཕྲེང་འགའ་བསྟར་ཏེ་རང་ཉིད་དཔྱད་བརྗོད་པར་ཁས་འཆེས་པའང་ཤིན་ཏུ་མང་བ་དེ་དག་ནི་མདོར་དེད་ན་རྩོམ་འབྲིའི་སྐོར་གྱི་ལྟ་སྟངས་གུ་དོག་པའི་རིགས་དེ་འདྲ་ལ་འབྲེལ་བ་མེད་མི་སྲིད།